送陳通卿赴省
作者：曾丰
朝代：宋

paragraphs: 閩南江西人，蓬梗適相會。
妙齡華髮身，氣味適相愛。
問其先世誰，意者了翁派。
肯學喜文章，綽有風流在。
自餘鍛鍊方，猶鼓我鑪鞴。
自餘組織工，猶勘我機械。
一投百無牾，始契終不外。
漕臺開棘圍，非金必沙汰。
也爲八韵諧，輒擅諸生最。
明年動春官，再捷驚晚輩。
御樓晝刻長，入赴集英對。
危言攖龍鱗，穩步踏鵬背。
倘來幸勿驕，歸學遠且大。